ફોસ્ટર હોમમાં મને મૂક્યો ત્યારે મારા વાલી તરીકે પણ તેણે જ સહી કરી હતી.’ ‘યોર ગ્રાન્ડફાધર વોઝ હેન્રી મૅક્લિન... એ સીડી પરથી પડીને મરી ગયો હતો. તેનો બાપ ફ્રેડરિક...’ પાદરી સ્વગત બોલતો હોય તેમ ચોપડાંના પાનાંઓ ઉથલાવતો વાંચી રહ્યો હતો. જેમ્સ પણ તેના ખભા પર ઝળુંબીને જોઈ રહ્યો હતો. અચાનક પાદરીએ ઉપરછલ્લી નજર ફેરવીને એકસામટા આઠ-દસ પાના ફેરવી નાંખ્યા. વિલીને તો કશું જ સમજાતું ન હતું. જેમ્સ પણ આતુર નજરે ઘડીક પાદરીના ચહેરાને તો ઘડીક તેણે ફેરવેલાં પાનાંને ઝીણી નજરે જોઈ રહ્યો હતો.